Som 1.512.993 suspesos - Editorial de Vicent Partal\n22.05.2019 | 22:18\nERC i el Sr Torrent van acatar les desqualificacions dels jutges i ara els polítics i la democràcia a Espanya, són i som paper mullat.\nSi el diumenge, el MHP Puigdemont surt elegit, ja inventaran una llei o un delicte per expulsar-lo del sistema.\nSe’n sortiran? Fins ara, 100% d’eficàcia. Fora frontera espanyola? Ho veurem.\n22.05.2019 | 22:28\nA hores d’ara, a Espanya ja han posat en evidència que el seu règim NO és democràtic. I ara el problema consisteix en que no tenen més remei que tractar de potinejar en la democràcia europea. I els europeus poden no estar, i no ho estan, favor de Catalunya. Però el que no poden permetre és que ningú, i menys un país que ja ha demostrat la seua incapacitat per a resoldre els problemes, els rebente la seua democràcia. I és que sembla mentida, però els espanyols són molt ignorants. I molt maldestres. No de bades ho han anat perdent tot, pel camí. I el què els queda per perdre, encara. Cal votar massivament candidatures catalanes i republicanes.\n22.05.2019 | 22:31\nDe debò penseu que després de prendre el pèl a 1.500.000 ara tremolaran per el que digui(o no digui Europa?)\nL’Europa Oficial ni reacciona a lo d’ahir. Tothom diu que està en contra, però ningú no fa res\n22.05.2019 | 22:36\nJo estic decebuda i indignada amb com el Parlament de Catalunya va gestionar el resultat de les eleccions del 21D. Torrent i esquerra en van ser responsables.\n22.05.2019 | 22:38\nEvidentment que ho poden fer, han fer amb l’estatut votat majoritàriament pel poble català i pel Parlament de Catalunya per majoria absoluta.\nEls espanyols estan acostumats a fer la seva encara que sigui per la força.\nAltra cosa serà que la comunitat internacional intervingui, però segurament no intervindrà, per que ho fes caldrien molts morts, històricament ho hem viscut.\nA Espanya s’han inventat la seva pròpia domocràcia\n22.05.2019 | 22:47\nJo, com la Pepi Borrego, estic totalment decebuda per com va gestionar ERC la situació en el Parlament de Catalunya.\n22.05.2019 | 22:48\nMai més encertat el titular d’aquest article: el cas és que antidemocràticament es vulneren els drets de milions de persones, no tan sols dels seus representants, aquests drets són els que cada dia, quan ens alcem, hem de veure que estan empresonats i exiliats… per això hem de cuidar-los i passar compte dels nostres representatns si és que volem conservar-los. Ells són el veritable mur que ens protegeix de la nostra exterminació política i de la perversió absoluta de la democràcia.\nPotser em direu que sóc un ingenu i / o que estic desinformat però permeteu-me que expressi la meva perplexitat com a resultat de la incomprensió del contingut de la Constitución (españolísima) que permet que els independentistes catalans tinguem el dret de tenir l’oportunitat de ser representats al Cogreso de los diputados i al Senado (españolísimos) fins els límits que la mateixa Constitución permeti. O sigui que hem de combregar sí o sí amb els designis dels poders de l’estat(us) quo i acceptar la voluntat repressora del fort sobre el feble. Això és democràcia o una presa de pel?\n22.05.2019 | 23:09\nMes enllà de les decepcions, preguntem-nos: fins on estem disposats a arribar en la desobediència civil? Dissortadament, s’acosten dies en els que tindrem que donar-nos una resposta, individualment i col·lectiva.\nEn Torrent la va cagar, la Batet ho aprofitarà i Europa farà uns pans com unes hòsties. Si som el gat, deixem d’alimentar les rates. Ara mateix. O, potser som devots d’en Sacher-Masoch?\nNo ens fem trampes al solitari, sr Partal. Qui primer va vulnerar els drets del votants catalans va sr el sr. Torrent d’ERC (en mala hora escollit president de Parlament de Catalunya), que va decidir unilateralment no procedir a la investidura del president Puigdemont, a qui havíem escollit majoritàriament els catalans.\nDesprés ja va intervenir el sr. Llarena amb les seves resolucions obscenes contra els diputats per suspendrel’s i la mesa del Parlament va tornar a vulnerar els nostres drets acatant-ho, en lloc de defensar els drets dels diputats i els nostres.\nEm sembla d’una gran frivolitat i cinisme carregar ara contra els que pretenen fer el mateix contra els diputats catalans al Congreso i oblidar (amagar?) deliberadament qui (ERC) i perquè (por a perdre les poltrones) va fer això mateix a casa nostra. Si perdem la memòria perdrem alguna cosa més que la identitat: Ni oblit ni perdó. Anem a votar diumenge sent-ne molt conscients de tot el que ha passat.\nTenen por de suspendre’ls abans per evitar una mobilització extra de l’independentisme. Per això hem de votar massivament diumenge, perquè si els suspenen després, la vergonya encara sigui més gran i el desprestigi d’Espanya sigui defintiu a Catalunya.\n“Ací és on som. El Parlament de Catalunya ho va acceptar i, fent-ho, va obrir la porta perquè el parlament espanyol també ho fes, gairebé com una rutina.” Gràcies sr. director per recordar-ho, tot i que la majoria no ho hem oblidat.\n“En política, que a algú l’enganyin, no és excusa”\n“Els demagogs s’aprofiten de la llibertat d’expressió per erigir-se en tirans”\n“No som més savis que els europeus d’entreguerres que van veure -van pensar que el llegat democràtic els protegia automàticament de l’autoritarisme- com la democràcia donava pas al feixisme, al nazisme, al comunisme.”\n“La major part del poder de l’autoritarisme li ha estat atorgat lliurement. Els individus accepten un govern més repressiu, el poder agraeix aquesta cessió, quasi sempre irreversible.”\n“Són les institucions les que ens ajuden a conservar la decència. Les institucions no es protegeixen per elles mateixes.\n“La vigilància eterna és el preu de la llibertat.”\n1. Cada societat té (es guanya) els governants que es mereix.\n2. A l’octubre de 2017 els governants van : dubtar de la capacitat de resistència del poble ( o bé van intuir que no hi hauria resistència del poble), i van flaquejar. (o els va poder l’enveja i l’interès partidista)\n3. Al gener de 2018 el Parlament català (la Mesa i la Presidència) van : tenir por de la repressió de l’estat espanyol si defensaven la Institució (o els va poder l’enveja i l’interès partidista).\n4. Durant el 2019, els sobiranistes hem resistit passivament, però no hem tingut ni capacitat ni lideratge (potser ni voluntat) de continuar desafiant l’estat (o ens ha pogut l’enveja i l’interès partidista). Exemples: ¿quants afiliats al Consell de la República? ¿cuánta pressió als dos partits polítics perquè desobeeixin l’estat amb fets i no amb paraules? ¿quin seguiment la vaga de país?\n5. Cada societat té perquè es guanya els govrnants que es mereix. Tenim governants a qui els ha flaquejat el pols en els moments importants, tenim ciutadans organitzats que no s’atreveixen a passar de les paraules desobedients als fets desobedients, que ens flaqueja el pols en els moments importants. No és massoquisme, no és crítica ferotge. Jo m’incloc en el mainstream sobiranista. És constatar fets.\n(les sentències entre comentes apareixen en el llibre de Timothy Snyder, sobre la tirania i algunes lliçons que caldria aprendre de la historia)\nAnna Maria Fornés\n23.05.2019 | 00:25\nCom a votant el 21D del 2017 a qui es va vulnerar el dret de tria i juntament amb uns 3500 votants més com jo, vam presentar una querella que ha estat inadmesa i segueix el seu curs. Som els Querellants per la República. I seguim.\n23.05.2019 | 04:51\nLes europees són una ocasió excel.lent per ficar-li la por al cos de debò al Borbó. Gràcies a la circumscripció única, valencians, mallorquins, murcians, fragatins i tothom que ho vulgui pot votar independentista. Us imagineu les cagarrines si es fa palès que l’independentisme no només no baixa a Catalunya, sinó que comença a estendre’s pels Països Catalans…\nD’aqui al centre de la nostra galàxia hi ha 26.000 anys llum i amb els milions de galàxies que hi ha, no tinc dubte que hi ha més vida que la de aquí a casa.\nI ens en sortirem trobant més vida després de descobrir al senyor Torrent, després de veure com actuen els espanyols i de veure com en Junqueras, com un llimoc, va anarse’n fins a l’escó del senyor Sànchez a pidolar. Com si fos el meu amo i decidís per mí.\nPer força trobarem vida a Europa i sóm capaços tots els que hi vivim de fotre fora la cúpula etílica, corrupta i maldestre que la representa.\nHi ha d’haver, per sentit comú, polítics honestos que em representin a n’aquesta selva plena de rapinyaires. Alonso Cuevillas i tants polítics més, per posar un exemple. No tot són Colaus, Àvalos i tota la podridor espanyola que tufeja a cabra.\n23.05.2019 | 08:16\nM’agrada aquesta frase de l’editorial: “Aneu-hi a votar i opteu per enviar-hi el màxim nombre possible d’independentistes catalans.”\nExactament: independentistes catalans. Ni bascos ni gallecs. Amb tot el meu respecte, estima i solidaritat pels bascos i gallecs, qui ens donarà la independència no seran ells. La independència només ens la podem guanyar nosaltres.\nPer això votaré Puigdemont, Comín i Ponsatí. Perquè vull que hi hagi com a mínim tres independentistes catalans a Europa i si guanya l’altra llista pot ser que no n’hi hagi cap. No sé si arribarien prou vots com perquè la Diana Riba hi pugui anar (no sé quin lloc ocupa a la llista, però com a molt seria a partir del quart).\nTambé els votaré perquè és una llista transversal i unitària i perquè m’agraden i hi confio.\nI també perquè no oblido la gran vergonya del 30 de gener.\nEm sumo els comentaris de Jordi Pigrau, Pepi Borrego y Rosa Gispert.\nI vostè, Sr. Partal, no ho possi tot al mateix sac. “El Parlament de Catalunya ho va acceptar”, no-no, Sr. Partal, el President del Parlament (ERC) i el seu partit van acatar i va re`resentar més al seu partit que al Parlament i evidentment va menystenir allò que la ciutadania va triar.\nMésE d’un milio i mig de vots peduts? NO! UNA ESTAFA CLÀSSICA DEL REGNE + REINO D’ESPANYA, QUE TÈ UN SOL PUNTAL SÒLID EN L’ESTRUCTURA QUE ÉS LA CATALANOFÒBIA. ´ LA MANCANÇA ABSOLUTA D’UN PROJECTE PER EL SEU POBLE ni el més mínim, si, ,jornalers explotats i senyors feudals uns de les castes propietàries de espanya, en minúscula. No té remei ho han interioritzat tant que els és congènit, un mal d’alta morbositat que els està portant a la mort natural tanmateix JA ÉS HORA ! a la immolació més enllà del suicidi la desintegració de les cèl·lules ,\n23.05.2019 | 09:14\nSi deixem que els nostres vots siguin anul·lats repetidament per l’invasor, si quan es burlen de nosaltres estafant-nos el vot ens quedem a casa sense exigir el nostre dret, llavors que ningú es queixi quan la gent deixi de votar per avorriment. Segurament això és exactament el que persegueix l’enemic, per tant, com a resposta catalana als seus atacs feixistes i als de la Unió Europea que els ho permeten, VOTEM MULTITUDINARIAMENT INDEPENDÈNCIA CATALANA tant a Europa com al nostre municipi. Tanquem el lliri a la nevera i sortim a votar aquells que és segur que no pactaran amb l’enemic i que ens representaran fidelment.\n23.05.2019 | 09:16\nEstaria bé que en el judici cada vegada que els advocats parlessin d’algú dels electes, fessin servir els seus títols (Excel·lentíssim Sr., tant per diputats com per al senador), de la mateixa manera que hauria estat bé que sempre que es parlava del Molt Honorable Sr. President de la Generalitat, o de la Molt Honorable Sra. Presidenta del Parlament, o d’algun honorable conseller. Segur que a en Marchena i Cia, que tant els agrada la parafernàlia barroca espanyola, estarien molt contents. I el xoc amb la realitat seria encara més potent.\n23.05.2019 | 09:34\nÉs veritat que hi ha el risc de caure en una espiral de desqualificacions entre nosaltres. Però el que fem de no atrevir-nos a dir el que pensem que ens passarà amb ERC ens portarà a haver-ho d’afrontar quan sigui un fet, com la no investidura de Puigdemont.\nAquí també hi ha por. La possibilitat que ERC situï el un futur llunyà la República, com el PSOE, és real. Hi ha prou declaracions per creure-ho.\nPassem la maroma amb l’ai al cor i no apliquem les energies a pensar quin és camí per vèncer l’enemic.\n23.05.2019 | 09:46\nSr. Partal, s’està tornant equidistant abans que veraç?\nNo, no va ser el Parlament Català qui va impedir restablir al MHP Carles Puigdemont a la Presidència de la Generalitat. Va ser, pel seu compte, millor dit per compte de la ERC de Junqueras, el sr. Roger Torrent d’ERC.\nTampoc va ser el Parlament Català directament qui va admetre que un jutge naZionalista espanyol digués com s’havia d’organitzar la representació política en un Parlament. Va ser el sr. Roger Torrent d’ERC qui va obrir la porta a que el poder judicial es posés per sobre de la democràcia. Decisió de tan greu transcendència que ara veiem com pot facilitar que el Parlament espanyol faci fora a Srs. Jordi Sànchez, Rull i Turull.\nD’altra banda, com ha dit la Sra. Montserrat Puig, estic amb vostè quan diu que cal enviar a Europa el màxim de representants independentistes catalans, i només hi ha una llista que ho pot complir, la de Carles Puigdemont, Toni Comin i Clara Ponsati, l’altra no ho pot complir de cap manera, no és catalana.\nVotem massivament independentisme el 26.\nPerò tenint present quina és realment, no de “boquilla”, la llista independentista catalana, no és cap d’ERC, i molt menys, ni de lluny, la que vol anar a Europa.\n23.05.2019 | 09:47\nArran de les decisions dels diferents jutges de la cúpula judicial,TC, Supremo, JEC, (saltant-se la seva propia llei) i del comportament maleducat i irrespectuós (per no dir ofensiu i mentider) d’alguns diputats i parlamentaris d’alguns partits al Parlament de Catalunya i en la constitució del Congreso a Madrid, volia fer 2 propostes per contribuir a millorar la cultura política:\n1. Si el Poder neix del poble, ha d’acabar al Poble: Si hi ha jutges que prenen decisions que ens poden semblar que van en contra de la Llei o dels Drets Fonamentals, penso que s’hauria de donar la possibilitat al Poble de, a través d’un referèndum, treure la condició de jutge a qui hagi pres aquella decisió. S’acabaria la sensació d’impunitat que es pensen que tenen.\n2. Instaurar un procés d’expulsió (temporal/definitiu?) als diputats/parlamentaris que cridin, insultin facin soroll… que siguin irrespectuosos i mentiders envers adversaris polítics (amb qui pots no estar d’acord però a qui s’ha de respectar).\nPenso que això hauria d’estar a la futura Constitució Catalana.\n1.512.993 son pocs vots.\nSOM 1.512.993 GATS\nEn qualsevol règim democràtic si mai els tribunals gosessin anul·lar la voluntat de 1.512.993 de votants s’impugnarien les eleccions. És simptomàtic que ni l’editorial n’hagi fet esment. Som mesells a pensar en termes d’empara dels nostres drets dins aquest maleït Estat. No és estrany, però caldria utilitzar tots els recursos legals i d’altres legítims, per allò dels pals a les rodes. Si no què hi fem al “Congreso”?\nLa carència democràtica en unes eleccions apliquem-la també al vet del president del nostre parlament a Puigdemont perquè va ser una maniobra, un precedent, que no només recordem, sinó d’un abast que encara anem descobrint…\nPer descomptat, anem tots i totes a omplir de vots independentistes la llista del “Gat”…\nAvui, exactament igual que ahir, son els comentaris previs els que em mouen a escriure: gràcies Pepi Borrego, Aseret Almar, Encarnació Parets, Rosa Gispert, Josep Salart, Montserrat Puig, Sílvia Fortuño, Albert Miret … coincideixo molt majoritàriament amb la vostra opinió. Sé que és lleig assenyalar culpables, Partal ho subscriuria això, i per això sempre neda entre dos aigües, però el que no podem fer és silenciar l’error fonamental del 31 de gener del 18; cal remarcar-ho i no oblidar-ho, precisament per no repetir-ho mai més. Malauradament, sembla que les ganes de repetir altres errors com aquell no han minvat, per què serà? Molts comentaristes han lloat la dignitat dels presos en aquests dos dies mediàtics. Ho comparteixo majoritàriament, excepte el fet d’anar a pidolar diàleg al botxí davant de totes les càmeres; m’ha fet sentir moltíssima vergonya, ho sento, ho he de dir!\nA mi m han estafat. El 21 de desembre. I si ara tornen a suspendre als parlamentaris, m hauran tornat a estafa.\nJo vaig donar el meu vot a unes persones que es presentaven per representa-nos. Si els impedeixen,altre cop, d exercir la funció que els vam encarregar, a qui he de reclamar?\nA la oficina de consumidors? A la de drets humans? Al defensor del poble?\nAra ja és la nostra hora,la del poble !! S’estsn vulnerant tots els nostres drets com a ciutadans que voten a unes persones que no poden actuar en representació nostra\nNo sé si desde l’ANC o d’Omnium espodria crear una platafirma d’afetats per aquetes decisions, per recórrer a on pertoqui …!!!\n23.05.2019 | 12:25\nEl 9N vam ser els amenaçats.\nAra ja som els suspesos.\nEl següent pas serà els expulsats!\nTotalment d’acord amb Joan F Ruiz.\nMolt d’acord amb Montserrat Roig i Joan F. Ruiz i també amb els altres comentaristes\n23.05.2019 | 16:38\nPodem no tenir fe en Europa, però hem de tenir esperança. Són dues coses diferents. Europa no és on era quan el procés va començar. L’acció a exili és lenta però no inútil. I no oblidem que en els darrers anys els tribunals europeus han fallat contra Espanya a 8 o 9 (no ho recordo exactament) dels 10 casos presentats.\nPel que fa a les suspensions, la decisió d’en Torrent no es pot obviar perquè ha creat un precedent desastrós, un abans i un després.\nNo puc votar perquè no soc ciutadana espanyola, però en cas contrari, ho tindria molt clar: Puigdemont, Comín, Ponsatí.\n23.05.2019 | 17:41\nSeguim i votem independència tant com sigui possible, no ens desanimem, que això és el que molts voldrien!\nA la meva manera de veure és aquesta obediència mesella, la que va practicar el parlament autonòmic acceptant que s’adulterés el resultat del 21 de desembre, una baula més d’allò que no s’hauria hagut de fer mai.\nels resultats de l’1 d’octubre estan suspesos no pas eliminats. Aixequeu aquesta suspensió i veuríeu què passa.\nSi no a cada bugada perdrem un llençol i donem una lliçó de com de mesells som.\nTampoc no podrien fer gairebé res a Madrid aquests diputats, s’ha format govern PSOE-Podemos a Spain si no vaig errat..\n1,5 milions més els 100.000 super republicans que van votar i no van entrar sóm 1,6 milions de suposats independentistes republicans.. Un fracàs comparat amb els 2 milions del 9N2014 i 1O2017…\nAixò si, comparat amb el 2003 quan ERC eren els únics independentistes i tenien 300.00 vots, dons estem una mica millor, però la gràfica va de baixada i s’hauria de canviar.. Si no canviem el rumb no arrivarem a port…\nLa República i la independència no tenen res a veure, a veiam si ho anem entenent… Andorra i Australia no són repúbliques i són estat independent…\nQuina raó teniu, Josep Castelltort, i Joan F Ruiz. Els coments anteriors no els he llegit encara perquè m’he plantat de moment per a escriure sixò.\nHi ha qui no està en les xarxes socials ni té molt temps per a reflexionar. I els medis catalans corporatius són d’ERC.\nTambé m’ha agradat el comment del sr. Guitart: A mi m’és igual si som república o no, per a mi és més important ser lliures.


Diputació impulsa el potencial de les TIC en el desenvolupament del territori | Castelló Extra\nDiputació impulsa el potencial de les TIC en el desenvolupament del territori\nLa Diputació de Castelló ha analitzat el potencial de les Tecnologies de la Informació i la Comunicació (TIC) en el desenvolupament del territori provincial en la jornada ‘Castelló Territori Intel·ligent’. A través d’aquesta ambiciosa proposta, el Govern Provincial ha reunit a Ajuntaments i clúster tecnològic provincial en una jornada amb destacats ponents, referents en la matèria, que han apropat les diverses possibilitats que obri l’aplicació de tecnologia puntera al futur dels pobles de la província.\nEl president de la Diputació, Javier Moliner, ha participat en aquesta innovadora jornada en la qual va presentar importants novetats al servei dels ajuntaments. “Tenim empreses tecnològiques punteres, comptem amb un territori ampli i divers amb unes necessitats i carències concretes per a les quals aquesta tecnologia ens proposa solucions que ja estem en disposició d’aplicar. Conjuminarem talent i territori per a generar sinergies i fer de Castelló una terra millor recolzant-se en la tecnologia i la innovació”..\nAixí, a través de diverses ponències, els experts han proposat la creació d’una sèrie d’iniciatives per a millorar la gestió municipal atesa la innovació i les noves tecnologies. Qüestions com les smartvillages i les noves tendències en el paper de les TICs en el desenvolupament del territori van ser abordades des d’una perspectiva oberta amb participació dels assistents. Entre els ponents, destaca la participació d’Inés Leal, directora del Congrés Ciutats Intel·ligents del Grup Tecma Xarxa, un fòrum professional obert l’objectiu del qual és potenciar l’intercanvi de coneixement i experiències sobre les ciutats intel·ligents a Espanya.\nLa Diputació aportarà 1,7 milions d'euros al Fons de Municipis Turístics, igual que la Generalitat\nMartí defensa a Destaca la innovació i l'emprenedoria com a motors de la transformació econòmica i social de la província


Nou Crafter: un vehicle desenvolupat al costat dels clients\nBrowse: Home » Nou Crafter: un vehicle desenvolupat al costat dels clients\nEl nou Crafter de Volkswagen Vehicles Comercials es llançarà la propera tardor. Ja està disponible una vista prèvia de l’innovador disseny del nou ‘germà gran’ de la gamma T. Basat en l’ADN de Volkswagen, l’estimulant estil del nou Crafter promet funcionalitat, modernitat i una elevada qualitat que es percep especialment en tots els materials utilitzats .\nAmb un disseny totalment renovat, el Crafter és un vehicle completament nou. Per aconseguir-ho, els experts de Volkswagen Vehicles Comercials van col·laborar intensament al costat de usuaris i clients sobre les seves necessitats i idees, i els van convidar a participar en la modelació del nou Crafter utilitzant de base la seva visió de com hauria de ser. Així, els especialistes de Hannover es van integrar en la rutina dels seus clients, preguntant i experimentant en el lloc de treball sobre les necessitats que tenien i què voldrien els clients en el seu dia a dia preguntant en el seu propi lloc de treball.\nAra, tota aquesta anàlisi queda reflectit tant en la funcionalitat com en el disseny. En aquest sentit, l’enfocament va ser exhaustivament analític, segons afirma Albert-Johann Kirzinger, cap de Disseny a Volkswagen Vehicles Comercials: “De manera especial, al sector del vehicle comercial, el disseny ha hagut d’adaptar a les diferents tipologies de clients” .\nL’innovador exterior del nou Crafter compta amb el millor coeficient de resistència en la seva classe, amb un cx de 0,33, i ofereix la relació ideal entre espai interior i dimensions. Això és fruit de les conclusions realitzades durant la fase d’anàlisi que demostra clarament els beneficis de totes les idees recollides, i que han estat incorporades a l’arquitectura completament nova d’aquest vehicle comercial. Combinat amb la màxima practicitat quotidiana i una òptima configuració de l’espai de càrrega, el nou Crafter resol una aparent contradicció. Però això no és tot, ni molt menys. Basant-se en aquesta forma aerodinàmica de partida, la companyia ha desenvolupat un concepte que funciona en tots els seus derivats, com afirma Kirzinger. La característica arquitectura del nou Crafter es mantindrà en cadascuna de les variants de model, de manera que l’ADN de Volkswagen es veurà reflectit també en els vehicles comercials.\n“Amb la introducció del nou Crafter, la gamma T de Volkswagen Vehicles Comercials, el ‘Bulli’, compta amb un nou ‘germà gran'”, afegeix Kirzinger. “Amb el nou Crafter, s’ha aconseguit arribar a un nivell de qualitat i de robustesa que mai abans havien estat presents en aquesta classe de vehicles”.\n← Nou crossover híbrid Kia Niro\nEls empleats de Renault a Espanya es solidaritzen amb Niça →


Moments que ballen a la foguera | Imma Merino | L’Escala | Música | El Punt Avui\nMoments que ballen a la foguera Moments que ballen a la foguera Moments que ballen a la foguera Moments que ballen a la foguera + Moments que ballen a la foguera E-mail\nL’Escala - 8 agost 2021 2.00 h\nMaria Arnal i Marcel Bagés, acompanyats del cor Tarta Relena, al festival Portalblau SERGI PARAMÉS / PORTALBLAU.\nMoments que ballen a la foguera Moments que ballen a la foguera Moments que ballen a la foguera Moments que ballen a la foguera Moments que ballen a la foguera E-mail\nImma Merino - L’Escala\n“Volver a empezar de nuevo / aunque el viento sople de cara / si hay tempestad, habrá calma / volver a sentir el mmmm...”, canta Maria Arnal, amb el suport del duo vocal Tarta Relena, al final de Milagro, fent una variació de l’inici amb el desig de “sentir el mmmm...”. Amb aquesta cançó, on palpita l’esperit de Violeta Parra, comencen Clamor i els concerts (com ara el que, ocupant-nos, va tenir lloc divendres a les ruïnes d’Empúries, dins del Portalblau) de presentació del disc (evidentment, també una creació de Marcel Bagés amb l’aportació del músic i productor David Soler) deixant lloc a temes anteriors, sobretot de 45 cerebros y un corazón.\nComençar de nou com un miracle (encara més en aquests temps de pandèmia) per sentir els balls als peus, recollir fracassos al vol, lluitar pel joc que tot ho torna possible i afirmar la vulnerabilitat que, gens aliena a la feminització, ens farà més lliures i més justos. Fer-ho amb el desig de tornar a mudar la veu, obrint-la a d’altres perquè hi ressonin clamorosament. Ho va anunciar Arnal amb Jo no canto per la veu, tema que batega en el repertori actual encara que en sigui exclòs: “Jo no soc la que veieu / ni tampoc la que s’espera. / Soc un camí de moments / que ballen a la foguera.” La mudança, com una obertura cap a l’inesperat, hi és en el treball d’Arnal i Bagés, que, començant amb la veu i la guitarra, han incorporat les veus de Tarta Relena i la presència de David Soler en una evolució cap a la música electrònica i rítmica que fa que diguin que han arribat a un pop, és clar, mutant. No només això: amb un joc de llums i de fum, l’espectacle s’ha fet teatral, a vegades de manera pròxima a un ritual que convida a l’esperança en un renaixement des de les ruïnes que habitem. Tot s’ha fet més potent, però potser a l’aire lliure d’Empúries, sense caixa acústica i en un espai molt ampli, es va perdre alguna cosa, que a la vegada també és relativa a la intimitat que, encara que pugui semblar contradictori, perviu en la nova proposta.\nRegint-se també per la idea de la transformació, lligada a la recuperació i transmissió de memòria, continuen pouant de la tradició popular per donar-hi una altra vida. Sigui amb la inclusió d’una immensa versió d’El cant de la sibil·la, així com amb la represa, en la seva mudança, del commovedor Ball del vetlatori, cant fúnebre per una criatura petita, i de la Polifonia originada en un cant trobat a Castelló que, variant-ne la melodia i la lletra, van enregistrar a l’EP Remescles, acoples i melismes (2015). La majoria de lletres de Clamor són de creació pròpia, però l’espectacle fa present el desplegament vocal de Maria Arnal recordant-nos que Joan Brossa va escriure: “La gent no s’adona del poder que té.” Els espectadors, malgrat que no ens adonem del poder que tenim, vam aplaudir fervorosament, com en el cas de la versió pletòrica del “cant a la vida plena” que Ovidi Montllor va fer “des de la vida buida”. I és així que tot es va fer un “cant a la vida, sí” fins al final, en què, en un concert molt breu, de poc més d’una hora de durada, en què hi va haver lloc per a Tú que vienés rondarme i no per a la gran 45 cerebros y un corazón, van anar apareixent els temes de Clamor, com ara Fiera de mi, Meteorit, definit com una barreja d’un conte fosc de Rodoreda i de poema còsmic de Verdaguer i, per acabar, Ventura, on els cors evoquen un cant de dones en un safareig. Fa cinc anys –Maria Arnal i Marcel Bagés ho van recordar–, van actuar al mateix escenari fent de teloners dels Manel. Hi han tornat havent-se convertit, potser, en el grup musical català més fascinant, més imaginatiu i més joiosament mutant.


Bici Baix Llobregat: SORTIDA MATINAL AL DELTA DEL LLOBREGAT\nSORTIDA MATINAL AL DELTA DEL LLOBREGAT\nAquest diumenge pel matí, una colla de 18 bicis , vam sortir de Sant Boi per anar a visitar el tram final de la vora esquerra del riu Llobregat, un espai natural protegit on s’hi fan visites guiades.\nÉs una zona estanyada on hi ha una gran diversitat de vegetació, entre plantes aquàtiques, pineda, canyissars que serveixen per a que les aus reposin i hi nidifiquin. Entre els camins dels aiguamolls hi han aguaits, per estar-s’hi una estona ben entretinguda veient les diferents espècies d’ocells, que en son moltes.El lloc deu canviar segons l’època de l’any, però en aquest primaveral diumenge la vegetació estava exuberant. La visita guiada no és massa llarga i hi ha un problema “acústic”. Només s’escolten les explicacions del guia si ets al seu costat, però la resta del grup no sent res, entre el vent i el soroll dels avions que passen contínuament per sobre els caps. Pot ser una de les coses a millorar. Tot hi així , val la pena poder veure els ocells des de les finestretes dels aguaits, passejar enmig dels aiguamolls i gaudir d’aquell entorn verd i humit.\nA l’hora de tornar, vam dividir el grup entre els que tornàvem a casa per dinar i els que continuant pel carril bici, se’n van anar una estona fins a la platja del Prat a jugar amb els estels que portaven els nens i quedar-s’hi a prendre alguna cosa. En resum, un bonic mati de diumenge, en que el temps ens va acompanyar, fent un sol esplèndid en que l’aire fresc no deixava acalorar-nos. Cliqueu aquí per a veure’n les fotos.\nSORTIDA NOCTURNA PER BARCELONA\nCampanya Municipal en Bicicleta a Sant Boi de Llob...\nCarrils Bici: des de Plaça Espanya de Barcelona fi...\nEleccions Municipals i Mobilitat Sostenible


Instal·lació de PLATAFORMA salvaescales en comunitat de veïns de Girona - Casos d'èxit\nInstal·lació de PLATAFORMA salvaescales en comunitat de veïns de Girona\nLes comunitats de veïns han de ser accessibles per a tothom, incloent a les persones d'avançada edat, aquelles amb mobilitat reduïda i, sobretot, per a les persones amb discapacitat que van en cadira de rodes.\nMoltes vegades, les escales són el gran enemic a combatre. Per a això, des de Válida sin barreras, hem instal·lat una plataforma salvaescales amb l'objectiu de salvar la distància que separa el replà de l'entrada fins al replà superior on es troba l'ascensor.\nLes plataformes salvaescales són unes ajudes tècniques que permeten a les persones amb discapacitat que es desplacen en cadira de rodes poder mantenir la seva total autonomia i poder pujar i baixar escales de forma segura.\nLa plataforma pujaescales instal·lada en aquesta comunitat de veïns de Girona correspon al model Spatium. Es tracta d'una solució per a l'accessibilitat automàtica, silenciosa i molt segura.\nEs plega automàticament sense necessitat de realitzar cap tipus d'esforç per part de l'usuari i va fixada a unes guies de perfil d'alumini.\nAquesta plataforma elevadora està pensada per a escales rectes, tant d'interior com d'intempèrie i funciona amb bateries autorrecargables.


L'Endrapasomnis CD amb la música i les cançons de l'espectacle — Verkami\nTeatre al detall & La Tresca i La Verdesca\nAvançament d'una cançó en mp3\n+ Agraïments al web de www.latresca.com i de www.teatrealdetall.com\nDescàrrega digital del CD L’Endrapasomnis\n+ Avançament d'una cançó en mp3\n+ Agraïments als nostres llocs webs\nPACK ENTRADA + AUDIÈNCIA AMB LA PRINCESA + CANÇÓ\n1 Entrada per l’espectacle L’Endrapasomnis al SAT de Barcelona, Gener 2015\n+ 1 Audiència amb la princesa: Al finalitzar l'espectacle podràs fer una visita el País de la Bona Son i conèixer la princesa Dormisona i L'Endrapasomnis.\n+ Agraïments a Webs\nPACK CD L'ENDRAPASOMNIS\n1 CD L’Endrapasomnis signat i dedicat pels músics i els actors\n+ Agraïments al llibret del CD i als webs\nPACK CD L'ENDRAPASOMNIS + CD LA TRESCA\n1 CD L’Endrapasomnis signat i dedicat\n+ 1 CD La Tresca i La Verdesca signat i dedicat.\n+ Avançament cançó en mp3\nPACK CD L’ENDRAPASOMNIS + DVD LLEPAFILS\n+ 1 DVD de l’espectacle LLepafils (de Teatre al detall)\nPACK ENTRADA + CD + AUDIÈNCIA AMB LA PRINCESA\n+ 1 CD L’Endrapasomnis signat i dedicat\nPACK 2 ENTRADES + CD + AUDIÈNCIA AMB LA PRINCESA\n2 Entrades per l’espectacle L’Endrapasomnis al SAT de Barcelona, Gener 2015\n+ 1 Audiència amb la princesa: Visitar el País de la Bona Son i conèixer la princesa Dormisona i L'Endrapasomnis.\nPACK 3 ENTRADES + CD + AUDIÈNCIA AMB LA PRINCESA\n3 Entrades per l’espectacle L’Endrapasomnis al SAT de Barcelona, Gener 2015\nPACK 4 ENTRADES + CD + AUDIÈNCIA AMB LA PRINCESA\n4 Entrades per l’espectacle L’Endrapasomnis al SAT de Barcelona, Gener 2015\nPACK 5 ENTRADES + 2CDs + AUDIÈNCIA AMB LA PRINCESA\n5 Entrades per l’espectacle L’Endrapasomnis al SAT de Barcelona, Gener 2015\n+ 2 CDs L’Endrapasomnis signat i dedicat\nPACK 10 ENTRADES + 2CDs + AUDIÈNCIA AMB LA PRINCESA\n10 Entrades per l’espectacle L’Endrapasomnis al SAT de Barcelona, Gener 2015\n+ 2 CDs L’Endrapasomnis signats i dedicats\nPACK MECENES BON DORMILEGA\n10 Entrades per l’espectacle al SAT de Barcelona, Gener 2015\n+ 5 CDs L’Endrapasomnis signats i dedicats\n+ 5 fotografies dedicades pels actors i els músics\n+ Agraïment destacat: Mecenes Bon Dormilega al llibret del CD i als webs\nPACK MECENES REI DE LA BONA SON\n15 Entrades per l’espectacle al SAT de Barcelona, Gener 2015\n+ 10 CDs de L’Endrapasomnissignats i dedicats\n+ Descàrrega digital del CD L’Endrapasomnis\n+ Agraïment destacat: Mecenes Rei de la Bona Son i LOGO al llibret del CD i als webs\nTeatre al detall és una companyia de teatre creadora d'espectacles imaginatius i poètics plens de sentit de l'humor i sentit de l'amor i La Tresca i la Verdesca un grup de música amb personalitat pròpia i de gran qualitat per a tota la família.\nQUÈ ÉS L'ENDRAPASOMNIS?\nÉs l'espectacle que ha fusionat el teatre d'uns amb la música dels altres! És La darrera producció de Teatre al detalI, inspirada en un conte de Michael Ende, escrita per Jordi Palet i dirigida per Joan Mª Segura. La música i les cançons de l'espectacle estan composades i interpretades en directe per La Tresca i la Verdesca. L'Endrapasomnis es va estrenar a la Mostra d'Igualada de 2014 amb gran èxit de crítica i públic. Aquest Setembre iniciarà Gira per tot Catalunya i farà temporada al SAT de Barcelona al Gener de 2015.\nQUÈ SERÀ EL CD L'ENDRAPASOMNIS?\nL'Endrapasomnis CD serà El disc de la Banda Sonora d'aquest màgic espectacle!!!\nSinopsis: Al País de la Bona Son la princesa Dormissona no pot dormir perquè té malsons. Els seus pares, els reis, ho consulten amb el coixí i demanen consells a metges, herbolàries i xarlatans però no troben cap remei que guareixi el mal de la petita princesa. Potser l'Endrapassomis serà la solució... Una història onírica i màgica que ens parla de la por i del valor terapèutic dels contes amb tendresa, música i humor per tota la família.\nFitxa artística: Autor: Jordi Palet, Inspirat en el conte L’Endrapasomnis de Michael Ende © Editorial Joventut / Direcció i coreografia: Joan Maria Segura / Actors: Xavi Idàñez ,Txell Botey / Música: La Tresca i la Verdesca (Jordi López,Toni López,Claudi Llobet) / Escenografia: Xavi Idàñez / Contrucció Escenografia: Fortià Coromina / Vestuari i atrezzo: Víctor Peralta / Il∙luminació: Yuri Plana / Titelles: Txell Botey / Diapositives: Sergi Cugat / Fotografies: Quim Botey / Producció: Teatre al detall. Tota la informació a L'Endrapasomnis\nEls 3600€ seran per pagar les despeses de producció i el cost de l'estudi de gravació on farem l'enregistrament, mescles i masterització. També inclou el cost del disseny gràfic, l'edició, impressió i enviament dels CDs i caràtules i les despeses derivades del Verkami.\nEstem en ple procés de disseny i producció de cd, procés que iniciarà la seva etapa d’enregistrament a l’estudi a mitjans d’aquest mes de juny.\nL’etapa final de mescles i masterització del disc, està previst fer-la al juliol.\nLa impressió i edició dels CDs de L'Endrapasomnis la tindrem enllestida el proper 20 de setembre a Calella, on farem la primera funció després de l’estiu i ja podrem fer les primeres entregues.\nCOM RECOLLIREU LES RECOMPENSES?\nENTRADES: Les entrades que oferim són per a qualsevol de les funcions de la Temporada al Sant Andreu Teatre Barcelona (SAT) el Gener de 2015:\nDiss 10 (17:30h) i Dg 11 (12:00h i 17:30h)\nDss 17 (17:30h) i Dg 18 (12:00h i 17:30h)\nDss 24 (17:30h) i Dg 25 (12:00h i 17:30h)\nAmb les entrades per Verkami podreu tenir en exclusiva l'Audiència amb la Princesa Dormisona i la visita al País de La Bona Son, un cop acabada la funció.\nSi no podeu venir al SAT però sí a qualsevol de les altres funcions d'arreu de Catalunya, abans de fer-vos mecenes poseu-vos en contacte amb la companyia teatrealdetall@gmail.com i provarem de trobar la possibilitat.\nCDs: Els mecenes que vingueu a veure l'espectacle rebreu els vostres CDs en acabar la funció. Els mecenes que no us vagi bé recollir els CDs i/o DVDs a les dates de les funcions, podeu contactar amb teatrealdetall@gmail.com o info@latresca.com i us els farem arribar.\nEl gust per la feina ben feta, l’originalitat i la professionalitat són característiques que La tresca i la verdesca i Teatre al detall compartim. Junts hem creat un espectacle deliciós, fet amb el cor i amb el segell de qualitat que acompanya les dues companyies.\nL’endrapasomnis, que s’inspira en un conte preciós de Michael Ende, creix en la dramatúrgia, es fa gran en la direcció, delicat en l’escenografia, oníric en la música i real en el teatre.\nL’OBRA US ENCISARÀ\nLA MÚSICA US FARÀ COMPANYIA PER SEMPRE\nI SI FINS AVUI NO ENS CONEIXIEM LA TROBADA SERÀ UN PLAER MUTU.\nGRÀCIES avançades de part de tot L'equip per fer possible aquest CD!!!\nI així com professen els bonasonins i les bonasonines, que tingueu Bona Sort i Bona Son!\nLa Tresca: Web, Twitter,Facebook, Instagram, Myspace, Spotify, 4, Youtube, Vimeo\nTeatre al detall: Web, Twitter, Facebook, Youtube\nHola, no hi haurà cap problema. En el moment que decidiu les per quin dia voleu les entrades al SAT ens recordeu que necessiteu 1 entrada extra i us la reservem. La trindreu a la taquilla del teatre.\nÉs possible adquirir una entrada més de les tres que venien amb el pack?\n#10 / Avui (TV3, 22:45h) serem al Liceu dins la Gala de CATALUNYA AIXECA EL TELÓ\nAvui a TV3 (22:45h) Gala de CATALUNYA AIXECA EL TELÓ des del teatre del LICEU i en rigurós diferit. Esperem que ens pugueu veure (encara que sigui com estrelles fugaces)! Nosaltres vam gaudir molt de l'experiència. Pujar a l'escenari del Gran Teatre del Liceu ple de gom a gom i córrer per dins les interioritats d'aquest espai tan emblemàtic va ser una experiència inoblidable! A les fotos us en fem cinc cèntims.\nAh! EL CD? QUÈ US EN DIEM DEL CD?\nAquesta setmana surtirà del forn!!!!! I dissabte 20 el podrem donar als mecenes que vingueu a la funció de la Sala Mozart de Calella (12h). Ja quedarem amb tots els altres i us enviarem els Somnis Endrapats perquè aneu obrint boca ;)\nUna forta abraçada a tots i fins aviaaaaaaaaaaaaat!\n#09 / Video Gravant el cor del viatge de Rei\nAugust 02, 2014 — 0 comments\nEl darrer dia de gravació (divendres 25 de juliol) el Marc Durandeau, el Joan Maria Segura Bernadas (dire de l'obra) i el Xavi idàñez vam afegir-nos al cor de vikings pel tema d' El viatge del Rei. De viatge en viatge ara som amb l'edició del llibret i el proper 20 de setembre esperem ja arribar a port!\nBon estiu a tots i GRÀCIES!\nAh! el mecenes que encara no heu donat els noms penseu a fer-nos-els arribar a teatrealdetall@gmail.com\n#08 / Video amb tastet de la primera cançó del CD!!!\nEn aquest video podreu veure, en poques imatges, l'evolució del llit del País de la Bona Son des del dibuix al paper fins el moment de portar-ho a escena. I el que escolteu és un petit tastet de la cançó "La Son i L'Insomni" que és la primera de l'obra i del disc.\nLa cançó està composada i interpretada pel Claudi Llobet (La Tresca i la Verdesca) amb lletra d'en Jordi Palet. També serà la cançó que encetarà el CD gravat i editat gràcies als molts mecenes que ho haureu fet possible.\nSi encara coneixeu de gent que vulgui col·laborar i alhora gaudir de les recompenses, a dia d'avui (22 de juliol) nomès queden 3 dies per acabar el Verkami.\nMOLTES GRÀCIES MECENES!!!!\nAquest dibuix és de la Nora (6 anys). El va fer després de veure l'espectacle.\n#07 / Video: Les tafaneres del país de la Bona Son es volen colar al CD!!\nDilluns van venir l'Ulrica i la Sígfrida a tafanejar a l'estudi. Es volen colar a la banda sonora de l'Endrapasomnis. Tocs d'humor i records divertits de l'espectacle que poden formar part del CD de l'Endrapasomnis. Com fan safareig aquest parell! Hahaha!\nSIGUES MECENA QUE VAL LA PENA\n#06 / Video: Claudi Gravant detalls guitarreros dels "Malsons de la Dormisona"\nJuly 12, 2014 — 0 comments\nEls malsons de la Dormisona\nAl video podreu veure i escoltar al Claudi afegnt detalls de guitarra elèctrica a la cançó Els malsons de la Dormisona. Serà la cançó número 4 del CD L'Endrapasomnis. És un moment molt important de l'espectacle ja que és l'escena màgica en la que la princesa Dormisona, al llit de palau, no pot dormir perquè te malsons:\n"Les parpelles cauen, les pestanyes juguen\nles lleganyes surten, les pupil·les es clouen...\n...cada nit igual, cada nit igual..."\nEstem en el procés de gravació a l'estudi.\nA data d'avui ja hem fet possible el verkami pel CD de l'Endrapasomnis.\nTot el que vingui serà per millorar encara més la gravació i edició del disc. Gràcies a tots els mecenes que el faràn possible!\n#05 / VIDEO a l'Estudi de gravació: Dia 6 Tafaneries del Xavi\nJuly 09, 2014 — 0 comments\nAvui el Xavi ha anat a l'estudi a fer el tafaner. Mireu com s'ho passen de bé amb la divertida cançó nº 5 "Tafaners i tafaneres" del disc:\ntambé ha fet fotos dels trescos fent sonar i somniar la música de L'Endrapasomnis:\nel Jordi Lopez rascant el baix:\nel Claudi Llobet amb el llaüt:\ni el Xavi també s'hi ha apuntat (nomès a la foto, hahahah!):\nAixò pinta molt bé.... i sobretot sona molt bé!!!\nGràcies per confiar en nosaltres i per "ser tafaners i fer-ne safareig"!\n#04 / Estudi de gravació: Dia 5\n8/7/14 Dia 5 de Gravació de L'Endrapasomnis.\nAquest matí hem començat pel final, gravant la cançó que tanca l'obra. El Marc Durandeau ens ha deixat una Telecaster custom que es va comprar fa uns anys a Los Angeles. Un somni endrapat...\n"Somnis endrapats" és el moment màgic en el que la Dormissona s'enlaira i sobrevola el pati de butaques i...\nDemà intenterem que escolteu i veieu alguna cosa de la gravació a l'Estudi.\nAvui us deixem una foto del Toni tocant la Telecaster custom de Los Angeles. Te pinta de sonar molt bé, oi?\n#03 / Us presentem el llistat provisional de les cançons\nJuly 03, 2014 — 3 comments\nBona tarda Mecenes i/o futurs mecenes ;)\nUs presentem el llistat provisonal de les cançons i música de l'Endrapasomnis. Així us podeu fer una idea de l'atmosfera del disc. Esperem que us agradin!\nGràcies per ser embaixadors del País de la Bona Son!\n#02 / Primers dies d'enregistrament\nLa tresca ha començat l'enregistrament de les cançons i la música del CD Endrapasomnis. Ho fan de la mà del Marc Durandeau, que amb la seva trajectòria com a músic i compositor segur que aportarà una mirada interessant a la producció.\nNo passa sempre, però han començat pel principi, amb la cançó de "La son i l'insomni", que obrirà el disc i és la que també obre l'espectacle. La cançó presenta a la Son (representat per la Txell Botey) i a l'Insomni (representat pel Xavi Idáñez), els dos personatges que s'encarreguen de narrar la història de L'Endrapasomnis:\nLa son i l'insomni\nsón dos bons amics,\nels dos sempre es troben\nal fer-se de nit...\nEl Claudi hi ha posat la guitarra clàssica i el Jordi el baix. El Claudi també ja ha deixat gravada la veu principal de la cançó. Encara cal afegir-hi instruments i segones veus.\n#01 / Video Primera Setmana al Verkami. Tot passejant us oferim un tast de la "Cançó Coixina"\nAquest dissabte (21 Juny) Teatre al detall vam anar a Granollers a gaudir del concert ZUM de La Tresca i la Verdesca al concert de ZUM. Aquí teniu unes fotos:\nDesprés vam aprofitar per gravar aquest video saludant-vos i oferint-vos un petit tast de la cançó coixina del CD de L'Endrapasomnis:\n**Primera setmana al verkami. Gràcies Mecenes!\nQueden 33 dies de Verkami\nEl darrer dia… read more\nEn aquest… read more


Walk On Project” finança amb gairebé 100.000 euros un projecte de l’IDIBELL – IDIBELL\nWalk On Project” finança amb gairebé 100.000 euros un projecte de l’IDIBELL\nLa fundació sense ànim de lucre Walk on Project (WOP), amb la col·laboració de BBK Fundazioa, ha finançat amb 98.000 euros un projecte de recerca liderat per Aurora Pujol, professora d’investigació ICREA de l’IDIBELL, experta en genètica humana i malalties neurodegeneratives. El projecte gira al voltant de les “estratègies farmacològiques per a la regeneració de la mielina i protecció axonal en la adrenoleucodistròfia lligada al X”, que es durà a terme en estreta col·laboració amb Robin Franklin, neurobiòleg especialista en cèl·lules mare i teràpies regeneratives per malalties de la mielina del Cambridge Stem Cell Institute.\nLa Dra. Pujol, amb una llarga experiència en l’estudi de les leucodistròfies, especialment l’adrenoleucodistròfia lligada al X (X-ALD) i el Dr. Franklin, amb un extens coneixement dels processos de desmielinització i remielinització a partir de la diferenciació de cèl·lules mare adultes, han decidit plantejar un nou repte: la recerca de tractaments eficaços per a pacients amb malalties desmielinitzants com la X-ALD cerebral.\nLa X-ALD és una malaltia neurodegenerativa hereditària que afecta 1 cada 17.000 homes. Un dels fenotips més freqüents és la X-ALD cerebral, caracteritzada per una desmielinització i inflamació cerebral, que té un pronòstic letal aproximadament als dos anys del diagnòstic.\n“Per poder trobar tractaments eficaços contra aquesta malaltia és imprescindible la generació d’un model animal, avui dia inexistent, que mimetitzi els processos moleculars i els símptomes que desenvolupen els pacients amb la variant desmielinitzant i ens permeti realitzar les aproximacions terapèutiques necessàries, abans d’iniciar els assajos clínics. Al seu torn, aquest model animal ens permetrà conèixer les alteracions subjacents a la desmielinització i neurodegeneració a la X-ALD cerebral, obrint la possibilitat de poder realitzar aproximacions terapèutiques cada vegada de manera més eficaç”, ha explicat la Dra. Pujol.\nEncara es desconeixen els mecanismes moleculars que provoquen els problemes de remielinització en les leucodistròfies, però alguns estudis, fonamentalment del laboratori del Dr. Franklin, suggereixen que el principal problema és una deficiència en la diferenciació de les cèl·lules mare precursores d’oligodendròcits, lés úniques cèl·lules capacitades per generar mielina. Per això, el projecte s’enfocarà a la recerca d’aproximacions terapèutiques que indueixin la diferenciació d’oligodendròcits i la regeneració de la mielina i que puguin aplicar-se a pacients a mig termini per poder guarir o pal·liar els efectes devastadors de la desmielinització.\nEls resultats de l’estudi també es podrien aplicar a altres malalties neurodegeneratives que presentin desmielinització com l’esclerosi múltiple, les malalties de Parkinson i d’Alzheimer o les leucodistròfies.\nAl lliurament de l’ajut, com a representant del grup de la Dra. Pujol, va assistir la investigadora predoctoral Jone López-Erauskin.\nA banda d’aquesta ambiciosa aposta, WOP ha finançat, amb 58.500 euros, el projecte de recerca liderat pel catedràtic Salvador Martínez, investigador de l’Institut de Neurociències d’Alacant, que treballa en la recerca de teràpies cel·lulars per regenerar la mielina. Les malalties relacionades amb danys en la mielina actualment no tenen cura, de manera que l’objectiu del seu projecte és frenar la desmielinització i intentar regenerar les zones del cervell lesionades mitjançant la teràpia cel·lular centrant el seu objectiu en la recuperació de la capacitat funcional de la neurona.\nWalk on Project va ser fundada el 2010 per Mikel Renteria i Mentxu Mendieta, pares de Jontxu, nen afectat per la variant cerebral de X-ALD. WOP ha recaptat durant aquests dos últims anys, a través de concerts i donacions públiques i privades, 160 mil euros que ha decidit invertir íntegrament en recerca. Mitjançant una convocatòria pública i una avaluació científica per experts, ha finançat els dos projectes anteriorment esmentats.\nWalk on Project Website\n← Alfredo García, nou director gerent de l’Hospital de Bellvitge\nL’IDIBELL, entre les millors institucions de recerca de l’Estat →


10 anys a l’esquerra del Ter! | [es]Crits per Girona\nPàgina d'inici10 anys a l’esquerra del Ter!\n10 anys a l’esquerra del Ter!\n26 gener 2018 26 gener 2018 laia pelach saget\nAquesta tarda a l’esquerra del Ter estan de festa. Els barris de Sant Ponç, Fontajau, Domeny, Taialà i Germans Sàbat celebren que fa 10 anys que van inaugurar el Centre Cívic Ter i la Biblioteca Antònia Adroher. Aquest va ser un dels darrers grans equipaments de barri que, de manera encertada, van situar biblioteques i centres cívics en barris perifèrics de la ciutat. Un model d’èxit en molts sentits que va lligar cultura, lleure, formació, serveis socials i en definitiva tot el que ajuda a la dinamització i cohesió dels barris. La perspectiva dels anys ens permet fer un anàlisi i ser crítics també amb la realitat d’avui d’aquest model però deixarem aquest debat per a una altra ocasió, avui estem de festa.\nI és que al voltant del centre cívic i la biblioteca cada dia hi passen moltes coses i 10 anys han donat molt de sí. Una reunió de valoració del carnaval de l’esquerra del ter, 8 persones que discuteixen en francès la situació política del país, una xerrada sobre clàusules hipotecàries, un assaig de teatre, un avi explicant un conte a la néta, un grup de mainada que fan un treball als ordinadors, un grup que aprèn tècniques de dibuix, una treballadora social tramita una ajuda per una família que no arriba a final de mes, una jubilada que llegeix el diari, un grup de pares i mares que comparteixen dubtes de criança mentre fan un te, un nouvingut al barri que s’interessa pels cursos de la xarxa de centre cívics, una persona que fa temps que és a l’atur i pregunta per les ajudes socials a què pot optar, un grup de dones que es mantenen en forma fent pilates, una orientadora laboral que ajuda un jove a buscar feina, una entitat que es reuneix per lligar l’acte que faran per la festa major del barri, un grup que comparteix reflexions sobre un llibre, un grup d’educadores socials planifiquen un projecte per a joves del barri, una nena que descobreix el llibre que l’endinsarà en el gran món de la lectura, deu persones ben diverses que aprenen nous plats de cuina i comparteixen trucs per fer una compra de proximitat… tot això i molt més té lloc cada dia al Centre Cívic Ter i a la Biblioteca Antonia Adroher i això fa 10 anys que passa. Realment es mereix una bona celebració i sobretot un agraïment i una enhorabona a totes les persones que posen el seu granet de sorra perquè tot plegat sigui possible.\nAvui, doncs, us volem animar a totes i tots a passar aquesta tarda per la festa que han preparat, a gaudir amb ells dels actes, a brindar pels 10 anys i sobretot a felicitar-los per la feina feta. No patiu per la pluja, he confirmat que ho tenen tot previst. Així que enhorabona i que en vinguin molts més!!\n← Crònica 39. Quan reiterar és imprescindible\nLorenzana: un passeig d’entrada a Girona →


Les companyies utilitzen les dades per a prendre millors decisions, optimitzar les seves estratègies de negoci i obtenir una visió íntegra de la situació en què es troba el seu negoci. A través de les dades, les empreses descobreixen dades de valor i insights sobre els seus clients, proveïdors, la competència i sobre la seva pròpia activitat. En aquest sentit, a l'hora de prendre decisions estratègiques és fonamental que la presentació de les dades fomenti la comprensió de les mateixes per tal que arribar a conclusions sigui factible. Si les persones encarregades de prendre decisions dins d'una organització són incapaces d'entendre la informació en la qual han de basar les seves decisions, la recopilació i anàlisi de dades prèvies no tenen cap sentit.\nEn aquest sentit, la creació de dashboards o quadres de comandament que facilitin la comprensió i l'anàlisi dels conjunts de dades té cada vegada més valor. En la gestió i tractament de les dades, els coneixements tècnics són molt importants per poder crear bons gràfics —o visuals— i comunicar, així, la informació que inclouen les dades a persones expertes en altres àmbits.\nEn aquest blog hem parlat prèviament dels millors visuals de Power BI per compartir informació determinada. Aquesta vegada, ens centrem en consells d'usabilitat per poder crear dashboards òptims a partir d'aquests visuals i presentar la informació de la millor manera possible.\n1. Mètriques comunes i mètriques personalitzades\nUn dashboard empresarial eficaç ha d'incloure les mètriques més comunes i habituals —aquelles que són imprescindibles per qualsevol tipologia de negoci, independentment del sector d'activitat o model de negoci—, però també mètriques personalitzades que siguin significatives pel nostre negoci en particular. Aquestes mètriques són, precisament, les que ens permeten avaluar fets específicament rellevants sobre funcionament de la nostra companyia.\n2. Fomentar la comprensió de les dades a través de visuals i gràfics\nA l'hora de dissenyar dashboards, especialment aquells destinats a perfils no tècnics o a persones que no estan acostumades a treballar amb dades, és crucial mostrar la informació de la manera més entenedora possible. Això implica la incorporació de gràfics i visuals que representen les dades de forma visual per tal que qualsevol persona les pugui entendre.\nPower BI, per exemple, habilita la creació de visuals atractius, dinàmics, interactius i que fomenten la democratització de les dades. A Bismart, com empresa partner Power BI de Microsoft, desenvolupem les nostres solucions amb aquesta eina. Així mateix, Zebra BI inclou possibilitats de visualització avançades per Power BI i Excel.\n3. Tenir en compte al públic\nCom ja s'ha mencionat, a l'hora d'elaborar un quadre de comandament és fonamental tenir en compte a qui va dirigit. Evidentment, els quadres de comandament de finances no seran semblants als del departament de màrqueting, i els dashboards d'anàlisi interna segurament seran molt diferents dels que presentem a un client.\nTanmateix, hem de tenir en compte el context. No és el mateix consultar un quadre de comandament tranquil·lament des d'un despatx, que veure'l des del mòbil entre reunió i reunió o exposar-lo davant l'equip de direcció. S'ha de tenir en compte quin és el context en què es consultarà per poder destacar unes dades o unes altres, concentrar els esforços en la versió mòbil, etc. També és important saber quina és la finalitat del dashboard per poder escollir els millors visuals i la millor disposició.\n4. No saturar amb massa informació\nEn un quadre de comandament, la claredat i l'ordre són primordials. Pot existir la temptació d'utilitzar com més gràfics millor per mostrar totes les dades. No obstant, fer això pot tenir com a resultat dashboards desorganitzats, amb lletres i nombres massa petits i difícils de llegir. L'excés d'informació pot generar soroll i dificultar la llegibilitat de la informació.\n5. Ressaltar la informació clau\nTot i que tots els gràfics d'un dashboard aporten informació, hi ha certes dades que resumeixen informació clau. En aquests casos, és aconsellable fer ús d'una tipografia i una mida adequades a la seva rellevància per tal que es vegin a primera vista. Tanmateix, en utilitzar nombres, és recomanable arrodonir les xifres el màxim possible. Per exemple, si la facturació total és de 14.089.323,98€, posar simplement 14,1M resultarà molt més eficaç. En el cas de precisar la xifra concreta, l'usuari interessat sempre pot accedir a la font d'informació.\n6. Tenir en compte l'ordre de lectura dels gràfics\nA occident, la direcció de lectura és, per defecte, d'esquerra a dreta. Aquest és un aspecte a tenir en compte a l'hora d'organitzar els visuals, tant pel que fa a la facilitat de lectura, com a l'ordre en què es vol presentar la informació.\n7. Definir una paleta de colors\nPer crear un quadre de comandament eficaç hem de tenir cert coneixement de disseny. L'objectiu no és que quedi bonic, però sí que la informació sigui comprensible i que la disposició dels elements faciliti la lectura. Els colors són de gran ajuda per fomentar la comprensió dels gràfics. No obstant això, utilitzar masses o massa pocs colors pot ser contraproduent i complicar la comprensió i la navegació pel dashboard. És important definir una paleta de colors que permeti comprendre les dades fàcilment sense convertir-se en una estampa de taques multicolors. A més a més, i especialment quan treballem per un client, adaptar els colors als de la marca sempre és una bona idea.\n8. Ser consistent amb els intervals temporals\nEls intervals de temps utilitzats en el dashboard han de ser consistents i tenir sentit segons les dades exposades. A més a més, han d'estar ben etiquetats, ser llegibles i presentats de forma clara.\n9. Utilitzar l'espai estratègicament\nCom ja hem vist, la sobreinformació dificulta la comprensió. Tot i això, en certes ocasions no és possible reduir la quantitat d'informació. En aquests casos, és convenient aprofitar les funcionalitats d'expansió d'informació que ofereix Power BI. Així, el nostre dashboard no estarà sobrecarregat, però seguirà incloent tota la informació necessària.\n10. Ser consistent\nPer l'elaboració de dashboards periòdics —que hem de crear cada cert temps— és aconsellable mantenir les mateixes mètriques sempre que sigui possible. En el cas de quadres de comandament sobre el rendiment empresarial, per exemple, modificar els indicadors de forma habitual ens impediria conèixer l'evolució de l'activitat i resultaria totalment improductiu. Per altra banda, és important que la manera de fer els càlculs i presentar la informació tampoc variï en excés.\nMantenir certa consistència pel que fa a les mètriques, els colors, els visuals, gràfics, títols i disposició de la informació sempre és més oportú.\nUn dashboard òptim és un dashboard que explica una història. Aprofitar les capacitats tecnològiques de les eines de creació per aplicar storytelling ens permetrà desenvolupar quadres de comandament més potents, commovedors i inspiradors. En última instància, la finalitat d'un dashboard no és únicament representar informació, sinó inspirar a altres a prendre decisions informades que impulsin el negoci. Pel que fa a això, les històries sempre estan a favor nostre i ens ajuden a comunicar missatges d'una forma més significativa.\nPer crear un quadre de comandament que expliqui una història, s'ha de tenir clar què es vol explicar i subordinar el text, les dades i les visualitzacions a la història.\nA més a més, cada negoci és un món i, en conseqüència, cada dashboard també hauria de ser-ho. En crear un quadre de comandament, tenir present la lògica del negoci és essencial. Aplicar la lògica del negoci als criteris de contingut, visualització, ordre de la informació i destacats ens ajudarà a assolir una lectura més accessible i adaptada al públic del dashboard.\n12. Validar la usabilitat amb el target\nLa millor manera de saber si un dashboard és adequat o no, és validar-lo amb l'usuari final o target. Ningú millor que l'usuari final podrà identificar els punts a millorar, examinar la llegibilitat de la informació i aconsellar sobre possibles millores.\nBismart compta amb un equip d'experts en la creació de quadres de comandament de negoci de qualsevol àrea temàtica. Ens especialitzem en anàlisi de dades i business intelligence focalitzades a ajudar a les empreses a convertir les dades en insights i a l'oferta de solucions que millorin la seva productivitat. Si necessites ajuda o t'agradaria fer qualsevol mena de consulta, no dubtis en contactar amb nosaltres!\ndashboard, Power BI, quadre de comandament


El feminicidi fora de la parella: buits informatius en el matricidi de Ripoll El feminicidi fora de la parella: buits informatius en el matricidi de Ripoll\nCapçalera de la manifestació a Ripoll contra el crim masclista al municipi el 31 d'octubre. Foto: ACN\nEl relat mediàtic sobre el cas no va identificar l’assassinat com a violència masclista de manera contundent, tal i com ho sol fer quan el feminicidi és comès per homes amb qui les víctimes tenien o havien tingut una relació sexoafectiva. Les expertes consultades lamenten la falta d’atenció periodística a l’hora d’explicar com opera el masclisme, també, en les relacions entre mares i fills.\nEl passat 31 d’octubre una dona fou assassinada pel seu fill al municipi de Ripoll. Era el dotzè feminicidi de l’any 2021 segons el recompte de l’Institut Català de les Dones (ICD), i el tercer perpetrat per un fill. Tot i tractar-se d’un homicidi d’un home cap a una dona, amb violència extrema i antecedents d’amenaces per part del feminicida, el fet que es tractés d’un crim comés fora de la parella va fer que els mitjans no el cataloguessin com a violència masclista, o ho fessin amb més tebiesa que en altres ocasions.\n“Quan Marcela Lagarde va popularitzar el terme feminicidi parlava del fet de ser assassinada per ser dona. El rol de la mare, amb tota la càrrega de submissió, de violència que implica, potser està menys explicat. Igual que fa temps hi havia més desconeixement sobre els feminicidis dins la parella, la tasca dels mitjans seria aprofundir en aquest camp”, apunta la periodista i investigadora experta en gènere, Joana G. Grenzner.\nEl feminicidi va tenir lloc un diumenge al matí quan la dona va arribar a casa de treballar en horari nocturn. El seu fill la va assassinar després d’una discussió i va fugar-se armat. Els serveis d’emergències mèdiques no van poder salvar la vida de la dona, agredida greument a ganivetades.\nActualment, la llei estatal de mesures de protecció integral contra la violència de gènere (la 1/2004) només reconeix aquesta violència quan s’exerceix en el si de la parella, tot i que el degoteig d’assassinats deixen palès que la violència d’homes envers dones es dona també quan hi ha altres vincles. “Es tracta d’un marc conceptual molt reduït. Si bé la llei en el seu moment va ser pionera, retrata una violència masclista només en la intimitat de la parella, i això no és així”, exposa l’advocada Sònia Ricondo.\nUn crim masclista fora del recompte\nSegons les dades de l’ICD, emparades en el marc legislatiu català -que si bé recull una mirada més completa sobre les formes de violència masclista, no té transcendència en els jutjats, on opera la llei estatal-, dels tretze feminicidis de 2021, tres van ser comesos pels fills de les dones assassinades, a més d’un assassinat més per part d’un pare que va matar el seu fill de dos anys en un acte de violència vicària el passat agost. Per contra, el recompte del Ministeri d’Igualtat només comptabilitza nou feminicidis a Catalunya, tal va recollir recentment en aquest article el 324, en el qual citen com a exemple el matricidi que analitzem.\nEn el cas de Ripoll, la contundència a l’hora de catalogar-ho com a violència masclista a per part dels mitjans va ser escassa. En són exemples les peces web de RAC1, on utilitzen els paraigües “crim” o “successos” per encapçalar dues de les informacions del feminicidi, al contrari del que habitualment fan amb altres notícies sobre assassinats masclistes, on utilitzen l’avantítol “violència masclista”. També ho és una extensa crònica sobre la detenció de l’homicida a El Periódico, on s’opta per utilitzar un sol cop el terme “violència domèstica” al text. “És cert que en el món anglosaxó aquest terme s’utilitza de manera més quotidiana o més ample, però aquí vam lluitar per parlar de violència masclista per evitar desdibuixar el component de gènere”, explica Sonia Herrera, professora i investigadora d’estudis de gènere i comunicació. Pocs mitjans van destacar que es tractava d’un feminicidi, com sí que ho va fer, entre d’altres, RNE, incloent el crim en la llista de feminicidis de l’any.\nTampoc es va mencionar la lluita contra la violència masclista quan es va informar de la concentració en rebuig al feminicidi davant l’ajuntament de Ripoll celebrada l’1 de novembre. Molts dels mitjans, com ara la SER, El Punt Avui o Antena 3, s’hi van referir com un acte de rebuig contra “l’assassinat”, tot i que el consistori va esmentar al seu compte oficial de Twitter que la manifestació havia estat convocada “per condemnar qualsevol acte de violència domèstica i de gènere”.\nEncara menys cobertura va rebre la marxa convocada pel col·lectiu feminista La Sarja sota el lema “Disculpin les molèsties ens estan assassinant. Ens volem vives!”, que va aplegar només una vintena de persones. Hi van ser l’Agència Catalana de Notícies i mitjans com ara Telecinco.\nParricidi, matricidi o feminicidi?\nLa paraula més emprada per referir-se al crim masclista de Ripoll ha estat “parricidi”, que segons la definició de l’Institut d’Estudis Catalans (IEC) es refereix a l’assassinat “del pare o la mare”, o bé “d’un ascendent, un descendent o el cònjuge”. “El problema en utilitzar aquesta paraula és que se separa l’origen de la violència que estem analitzant”, explica Ricondo. En comptades ocasions s’ha utilitzat també el mot “matricidi”, que es refereix en específic al “delicte de matar algú la seva mare”, segons l’IEC.\nAmbdós termes s’han utilitzat com a sinònims, com ho fa el diari ARA en la seva peça sobre l’assassinat, tot i que, tal com indica Grenzner, les “arrels” de la violència siguin diferents: “Un matricidi pot ser un feminicidi. S’ha parlat molt de l’amor romàntic, però poc de l’amor de mare, que també s’ha romantitzat. L’amor de mare també té components d’autoimmolació per amor, d’explotació, de violència constant cap a les dones”. En aquest cas, el mateix diari relaciona els fets al final del text amb una peça pròpia del maig de 2021, on alertaven de la quantitat de crims masclistes comesos en només cinc mesos, i cita el precedent del feminicidi comès per un fill cap a la seva mare el gener a Badia del Vallès.\nLa paraula menys escollida per referir-se al crim ha estat ‘feminicidi’, utilitzada en alguns casos només per mencionar que la Conselleria d’Igualtat i Feminismes de la Generalitat va activar el protocol d’actuació davant els feminicidis en conèixer el cas. Per a Herrera, aquesta tria deixa fora el terme “més ampli i treballat” tant des de l’acadèmia com des dels moviments socials: “Ens estem perdent una eina que ens arriba molt treballada, també en mitjans de fora. Tenim un deute etern amb les companyes de l’Amèrica Llatina. Aquí encara ens pensem que això del feminicidi és una cosa que passa més enllà d’Europa”.\nEl feminicidi com a “succés”\nCom és habitual en casos de feminicidis i violència sexual, el cas de Ripoll va ser tractat de manera majoritària per periodistes de successos, i en nombroses ocasions, amb un elevat grau de detall en la narració del crim, incloent cites indirectes de l’anàlisi del crim, l’autòpsia, o l’atestat policial. “Quan s’aborda la informació des dels successos, no s’acaba d’entendre tot el procés que hi ha darrere del feminicidi. No es tracta d’un fet puntual. Abans ja hi ha hagut molta violència”, explica la periodista Isabel Muntaner, directora del màster de Gènere i Comunicació a la Universitat Autònoma de Barcelona.\nMuntaner defensa que caldria abandonar la crònica policial per cobrir el feminicidi com a fenomen polític: “Quan parlem de feminicidi parlem de la implicació per part de l’Estat, ni que sigui per omissió. Si volem acabar amb la violència masclista s’ha d’informar del seu context i no tractar-la com a fets puntuals, com si afectès una determinada persona només, i no fos un fet social”.\nEl grau de detalls escabrosos sobre el cas abunden en la cobertura d’El Periódico o d’El Punt Avui, amb la policia o el poder judicial com a única font citada. L’absència de fonts expertes es tradueix en manca de l’anàlisi de gènere que es requereix per explicar el cas com a part d’un fenomen de violència contra les dones pel fet de ser dones. “No serveix de res explicar amb passes detallades com s’assassina una dona”, denuncia Grenzner. Quant a detalls informativament irrellevants i, fins i tot, que vulneren la intimitat de la dona i l’entorn, El Punt Avui arriba fins i tot a publicar l’adreça de l’assassinada.\n“A banda de fer la informació policial de sang i fetge caldria dirigir-se a una entitat feminista, a una jurista feminista, una especialista en violències masclistes, algú que et doni una altra mirada…”, diu Muntaner. En el cas de Ripoll, Grenzner assenyala que hi ha grans absències en el relat dels fets: “Haurien d’haver parlat amb la Conselleria, que és qui ho va catalogar com a feminicidi només conèixer el cas, o amb el servei d’atenció a les violències masclistes del municipi, ja que la família sí que estava en seguiment per part de Serveis Socials”.\nEn comptades peces s’inclou la declaració a mitjans que va fer la secretària de Feminisme, Montse Pineda, durant la concentració institucional, mentre que una font habitual en aquest cas, com en altres cobertures de feminicidis, són els veïns del municipi.\nFou, per exemple, un recurs televisiu que va fer servir Telecinco el dia que informava del feminicidi i que, segons Sònia Herrera, no acostuma a aportar cap informació rellevant per comprendre el cas. “Fent anàlisis de cobertures, te n’adones que els periodistes porten a sobre dinàmiques, pressions, uns tempos molt reduïts i un gran desconeixement sobre els recursos als quals poden acudir. En comptes d’entrevistar a la veïna de torn, podrien trucar de camí al PIAD [Punt d’Informació i Atenció de Dones] de referència!”, exemplifica la investigadora en gènere i comunicació.\nExplicar els assassinats de dones com a exercicis de poder dels homes\nPer altra banda, la majoria de mitjans van citar els antecedents que ja tenia el jove en amenaçar la seva mare. Contrasta, però, la fórmula que utilitza La Vanguardia per explicar nombroses denúncies prèvies i amenaces amb violència: “La víctima, de 46 anys, havia presentat diverses denúncies per maltractament contra el seu fill, amb qui mantenia una difícil relació”. Sònia Ricondo destaca que l’existència de denúncies prèvies denota un alt nivell de violència darrere del feminicidi: “Els casos de violència masclista d’un fill cap a la mare triguen molt en judicialitzar-se. Denunciar el teu propi fill és molt difícil. Si s’hi arriba, és que realment no es pot més. Aquesta demora fa que l’escalada de violència sigui més gran que en altres casos”.\nMés enllà dels fets, cap mitjà va abordar en profunditat les característiques de la violència masclista que afecta les mares, ni en el cas de Ripoll ni amb temes més a fons a posteriori, una assignatura pendent segons Grenzner: “Les violències masclistes també tenen a veure amb un model familiar on els homes són els reis de la casa, siguin fills, pares, tiets, o avis, amb una incapacitat nul·la per exterioritzar emocions que no sigui a través de l’única via legítima per als homes, l’agressivitat. És la pedagogia de la crueltat que anomenava Rita Segato, l’aprenentatge de la crueltat com a factor constitutiu de la identitat masculina”.\nUn altre dels elements del cas de Ripoll que sorprenentment escasseja en la cobertura mediàtica és el fet que Mossos d’Esquadra trobessin elements d’ideologia nazi a l’habitació del jove, a més de ganivets militars, quelcom que sí van incloure mitjans com El Periódico o l’ARA. Per a Joana G. Grenzner, es tracta d’un fet molt rellevant informativament: “Venim d’una cultura nacionalcatolicista, i el nacionalcatolicisme es va imposar utilitzant la violència envers les dones per estendre el terror. Fora bo parlar dels ritus de pas dels grupuscles nazis perquè també passen per les agressions, i molts cops agressions amb arrel masclista”.\nTot i això, Muntaner apunta que cal anar amb compte de no reforçar una idea caricaturitzant o limitadora de qui són els agressors masclistes. El que tenen en comú és el fet de ser homes que exerceixen poder basat en desigualtats de gènere. Fins a l’extrem de decidir acabar amb la vida d’una dona, més enllà de la relació que hi tinguin.


Xest ja té un pla d’evacuació d’emergència – tucomarca.com\nHomeFinestraXest ja té un pla d’evacuació d’emergència\n25 Novembre, 2019 administrador Finestra, Infraestructures, La Comarca, La Comunitat, La Foia de Bunyol-Xiva, Política, Secció, Successos, Xest 0\nTal com han informat des de la regidoria de Seguretat, en l’edició 2019 del Gran Premi de Motociclisme l’Ajuntament ha comptat per primera vegada amb un pla d’evacuació de la població davant una possible emergència.\nEn aquest tipus de plans s’estableixen les vies principals de sortida i protocols com ara l’ordre d’evacuació, la divisió de la població i els punts de trobada en funció de la ubicació de les principals vies de sortida.\n“Hem realitzat el pla d’evacuació de Xest davant la celebració del Gran Premi, però es tracta d’un estudi que ens serveix per actuar de manera ràpida i eficient davant de qualsevol situació d’emergència en què es faci necessari un desallotjament massiu de la població, ja que en ell s’estableixen quines són les vies que s’han d’utilitzar “, explica la regidora de Seguretat, Talia Roselló. “Vull agrair a la Guàrdia Civil i als el cap de la policia local de Xest l’elaboració d’aquest pla, així com la seva col·laboració i coordinació en el dispositiu que, afortunadament, no vam haver d’utilitzar”.\nLa regidora ha explicat que aquest pla és aplicable a la resta d’esdeveniments multitudinaris que se celebren a la localitat, encara que no afecta de cap manera al seu desenvolupament. “Quan s’ordena un desallotjament massiu és molt important que la població tingui confiança en els seus governants, ja que l’evacuació és una mesura per salvar la vida, en què el risc que s’experimentarà mai serà superior a què es vol evitar”, apunta Roselló. “Davant d’aquest tipus d’emergències sempre es procura que les propietats quedin salvaguardades, que siguin ateses les necessitats bàsiques, físiques i psicològiques de la població i es garanteixi la seva seguretat en els allotjaments provisionals”.\n270.040 brossa blocat per l'Akismet


Casa de l’Ardiaca: seu d’advocats i d’arxius històrics | bARTcelona\n← De mercat ambulant a reclam turístic de la ciutat: el mercat de la Boqueria\nL’església de la nostra patrona, la basílica de la Mercè →\nLa casa de l’Ardiaca, situada davant de la capella de Santa Llúcia, de la catedral de la Santa Creu i Santa Eulàlia, i al costat del Palau Episcopal de Barcelona, destaca er ser un dels pocs edificis civils d’arquitectura gòtica que es conserven a la ciutat de Barcelona, així com per la seva bústia modernista que hi trobem a l’entrada.\nOriginària del segle XII, i construïda amb la finalitat de ser la residència de l’ardiaca de Barcelona, aquest edifici va anar canviant tant en el seu aspecte físic com en la seva finalitat. Així doncs, tres segles més tard de la seva construcció, va ser reformada tres segles més tard per l’aleshores ardiaca i president de la Generalitat, Lluís Desplà i d’Oms, a l’estil dels palaus contemporanis. En aquesta reforma però, el pati no es va poder construir al centre de l’edifici seguint els cànons de l’època de manera que es va situar a l’entrada. Aquesta reubicació del pati va ser a causa del poc espai en estar tocant la muralla romana, la qual és visible des de l’interior de l’edifici, a la planta baixa, així com els arcs d’entrada a la ciutat dels dos ramals de l’aqüeducte que portava l’aigua a la ciutat en aquella època.\nL’any 1870 va ser comprada en subhasta per Jordi Altimira i Josep Garriga, aquest segon, responsable de la seva remodelació i annexament a la veïna casa del Degà. Això va suposar l’alteració i el trasllat de nombrosos elements originaris, transformant el pati original en claustre de l’edifici, passant a convertir-se, 25 anys més tard, en la seu del Col·legi d’Advocats de Barcelona.\nVa ser precisament a principis del segle XX, quan el Col·legi d’Advocats va demanar a Lluís Domènech i Montaner la decoració de l’edifici. La bústia modernista que presideix l’entrada de l’edifici forma part d’aquesta nova decoració i pretén ser una al·legoria de la seva activitat, en aquest cas la justícia. De forma rectangular està formada pels relleus esculpits en marbre blanc d’una heura de set fulles, cinc orenetes, l’escut de la institució i una tortuga. Segons l’arquitecte els tres elements simbolitzaven la justícia que havia de ser ràpida i volar alt com ho fa l’oreneta, contràriament, l’heura simbolitzava els entrebancs burocràtics i els procediments administratius i la tortuga mostrava el pas al qual es mou la justícia.\nFinalment, el 1920, l’edifici va passar a ser propietat de l’Ajuntament de Barcelona, i des d’aleshores n’és la seu de l’Arxiu Històric de la Ciutat de Barcelona. L’adequació de l’edifici per a aquesta funció va suposar una nova reforma dirigida per Josep Goday. D’aquestes reformes, potser se’n han de destacar la gran palmera i la font que es troben al pati, i que el dia de Corpus Christi es guarneix amb l’ou com ball, així com les rajoles típicament noucentistes que decoren la planta baixa del pati i l’arramador de l’escala,\nEn obrir-se l’avinguda de la Catedral després dels bombardejos de la guerra de 1936-1939, es van enderrocar les cases adossades a la part exterior de la muralla i entre 1955 i 1962 es van remodelar les façanes.\nQuatre anys mes tard, al 1924, la casa de l’ardiaca va ser declarada com a Bé Cultural d’Interès Nacional al 1924, quatre anys més tard de ser adquirida per l’Ajuntament de la ciutat.\nAquesta entrada ha esta publicada en Ardiaca, Època Medieval, Barcelona, Bústia, Catedral, Col.legi d'Advocats, Corpus Christi, Domènech i Muntaner, Gòtic, Medieval, muralla, ou com balla, Palau Episcopal, plaça nova, Rec Comptal, Santa Creu, Santa Eulàlia, Subministrament aigua. Afegeix a les adreces d'interès l'enllaç permanent.


CURS D’ALPINISME NIVELL II – Centre Excursionista de Terrassa\nCURS D’ALPINISME NIVELL II 🗓\nAssolir confiança en la progressió per terreny de roca i neu de dificultat mitjana.\nMaterial: 1 corda per cada 2 alumnes, arnés, piolet, grampons, pals telescòpics (opcional), davallador – assegurador (vuit, “reverso” o similar), 3 mosquetons de seguretat (HMS), 2 cintes o “cordinos” (100 i 140 cm. aprox), 1 “cordino” per a nus “machard” (50 cm aprox. x 6mm).\nQui no tingui material pot consultar amb l’entitat el material disponible.\nPlaces: de 6 a 12 cursetistes.\nCaldrà tenir el carnet federatiu de la FEEC de l’any 2019 adient a l’especialitat.\nLa direcció del curs es reserva el dret de modificar el programa, si les condicions meteorològiques o altres, ho aconsellen.\nEls viatges, àpats i pernoctacions, inclòs el refugi, aniran per compte de l’alumne.\nLa relació és de un instructor per cada sis alumnes.\nPRESENTACIÓ DEL CURS. Presentació. Objectius i logística del curs.\n9 i 10 de febrer: SORTIDA TEÒRICO-PRÀCTICA. Vallter (Ripollès). Progressió i auto assegurament en roca i neu.\n16 i 17 de febrer SORTIDA TEÒRICO-PRÀCTICA. Cambre d’Ase (Cerdanya francesa). Seguretat en l’alta muntanya.\n140 € per alumne sense carnet federatiu anual (a aquest preu s’haurà d’afegir el cost del carnet temporal).\nfins el 1 de febrer de 2019. Al formulari adjunt o a Secretaria del Centre Excursionista de Terrassa, dies feiners de 18.00 a 21.00 h\n07/02/2019 a les 20:00\n⟵BICI DE TEMPORADA · A LLEVANT, EL MAR 🗓\nMARXA NÒRDICA · CURS DE RECICLATGE⟶


Intervenció al pati de La Pabordia - Premis d'Arquitectura\nIntervenció al pati de La Pabordia\nL’espai està ubicat al Call Jueu de Girona, concretament a la Pujada de la Catedral núm. 4.\nLa planta del pati és molt irregular, amb diversos desnivells, escales, columnes i un pou\nd’aigua a la part del fons esquerre, al costat dels aparadors de la botiga existent.\nEn aquest muntatge hi ha la invenció d’un “objecte”, que es repeteix pertot el pati: una\nbossa de plàstic plena d’aigua amb una flor. Aparentment, no té cap mes significat que\nun gerro amb flors però, de fet, té una altra intenció molt concreta.\nLa flor, com a element representatiu del Temps de flors de Girona.\nL’aigua, que simbolitza el pou del pati (element de vital importància en la vessant històrica\nde l’edifici i el seu entorn) i dona vida a la flor.\nLa bossa de plàstic, que fa referència al local comercial ubicat a l’edifici i al consumisme\nactual. Al mateix temps, serveix de contenidor per a l’aigua. El color vermell de la bossa\ndona un impacte visual important que contrasta amb l’entorn gris i fred.\nEls tres elements junts es converteixen en “objecte” que es repeteix massivament per tot\nel pati i unifica les irregularitats i desnivells del paviment\nEn la intervenció hi ha dos objectius concrets. El primer és el d’ocupar el pati en la seva\ntotalitat amb un “objecte” repetitiu, d’un simbolisme molt concret. Amb això es crea una gran\ntaca de color, en la qual predomina el vermell de la bossa de plàstic (punt d’atracció).\nEl segon objectiu és el de fer participar la gent molt directament, però només l’últim dia:\nde manera inconscient, la gent provoca una diàspora, una desintegració incontrolada del\nmuntatge del pati. Cada visitant agafa un “objecte” de la intervenció (un petit fragment),\nse l’emporta amb ell fora del pati i continua l’itinerari del temps de flors i la visita d’altres\npatis. Per a ell és un regal, un record que s’escampa pels carrers del Call Jueu.


La junta electoral expedienta Carles Motas per una inauguració • Ràdio Capital de l'Empordà\nLa junta electoral expedienta Carles Motas per una inauguració\nL'òrgan de control ha actuat a instàncies de la formació Guíxols des del carrer - En comú podem, que ha denunciat una inauguració encoberta\nLa junta electoral de zona de la bisbal, ha obert un expedient sancionador a l’Alcalde Carles Motas al considerar que l’acte d’obertura del Parc Central de Sant Feliu “vulnera el principi de neutralitat política que s’ha de mantenir durant el període electoral”.\nL’òrgan de control, que ha actuat a instàncies de la formació Guíxols des del Carrer – En Comú Podem, considera que l’acte es podria tractar d’una inauguració encoberta, activitat prohibida en període electoral. Guíxols des del carrer, també considera que la publicació del butlletí municipal #Guíxols, també és denunciable ja que, al seu entendre, dóna més visibilitat de la que pertoca als membres del govern municipal.\nEl batlle ganxó disposa de 10 dies per fer al·legacions i aclarir els fets.\nGuíxols des del Carrer ha emès un comunicat on expressen que “a partir d’aquesta queixa que la Junta Electoral va instar al govern de la ciutat a no fer cap acte que vulnerés la llei electoral i va assabentar del seu acord al secretari i als Mossos d’Esquadra perquè aixequessin acta de l’esdeveniment”.\nArticle anteriorKhalid lidera als Estats Units amb “Free Spirit”\nArticle següentJunts x Palamós i Sant Joan presenta els quatre primers llocs de la seva llista


Inversió de 4 milions d'euros a l'Alt Pirineu i l'Aran a través del FEDER — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Inversió de 4 milions d'euros a l'Alt Pirineu i l'Aran a través del FEDER\nInversió de 4 milions d'euros a l'Alt Pirineu i l'Aran a través del FEDER\nEl Govern cofinançarà quatre projectes locals per afavorir l'eficiència energètica i la protecció del patrimoni natural, cultural i turístic. A l'Alt Urgell s'aposta per la creació d'una xarxa de senders a la carta\nPresentació del projecte 'Camina Pirineus' (Arxiu 01.03.2017)\nEl Departament de Governació, Administracions Públiques i Habitatge cofinançarà amb gairebé 4 milions d'euros quatre projectes impulsats per les administracions locals de les comarques de l'Alt Pirineu i Aran, a través de la convocatòria del Fons europeu de desenvolupament regional (FEDER) per al període 2014-2020. El Diari Oficial de la Generalitat de Catalunya publica aquest dimecres la resolució amb les iniciatives presentades per diferents administracions.\nEn concret, les operacions presentades dins de l'eix 4 tenen per finalitat augmentar la participació i distribució i de les energies renovables per a usos tèrmics i la millora i eficiència energètica en l’edificació, així com en les infraestructures i serveis públics. Cal destacar que el projecte Forest4local, amb un cofinançament FEDER d'1.855.641,38 euros, permetrà articular un sistema de gestió forestal dels boscos per a la mobilització de biomassa forestal per a usos tèrmics en edificis i equipaments públics en les comarques amb un elevat pes específic de boscos de propietat de l’administració local de la demarcació de Lleida: l'Alt Urgell, l'Alta Ribagorça, la Cerdanya, el Pallars Sobirà, el Pallars Jussà i la Val d’Aran.\nEls projectes adscrits a l’eix 6, per la seva banda, promouen la protecció i el desenvolupament del patrimoni natural i cultural. Al Pirineu destaca una iniciativa del Conselh Generau d’Aran sobre la millora de l’accessibilitat als espais naturals (657.862,41 euros), mentre que el Consell Comarcal de l'Alt Urgell aposta per la creació d'una xarxa de senders a la carta (923.670,05 euros) i el Pallars Jussà vol invertir en la valorització del patrimoni cultural i natural per a la dinamització turística (507.830,75 euros).\nEl Departament de Governació cofinançarà amb 42,2 milions d'euros a Catalunya en un total de 36 projectes impulsats per 31 administracions locals, entre les quals les 4 diputacions, el Conselh Generau d’Aran, 12 consells comarcals i 14 ajuntaments.


ACN Barcelona 17-09-2019 10:20 Lectures 1442\nEl nombre de joves inactius creix després de la crisi i més de la meitat està fora del mercat. ACN\nLa taxa d'activitat entre els joves ha caigut de forma significativa a l'Estat després de la crisi, i ha passat del 70% del 2007 al 53% d'aquest any, és a dir, que la meitat dels menors de 30 anys estan fora del mercat laboral, segons un estudi que ha publicat aquest divendres el Banc d'Espanya. La majoria de joves que van decidir retardar l'entrada al mercat laboral o sortir-ne per les dificultats es van dedicar a millorar la seva formació. I és que el percentatge de joves inactius que estudien ha augmentat des del 25,3% del 2007 fins al 38,7% del 2018. Tot i que aquestes dades impliquin que els joves entren més tard al mercat laboral, l'organisme supervisor apunta que els menors de 30 anys estan més formats que les generacions anteriors i que la disminució de la taxa d'activitat podria compensar-se amb un increment de la productivitat en el futur.\nEl supervisor assegura que l'allargament del període formatiu dels joves ha vingut acompanyat d'una millora del seu nivell educatiu, encara que la taxa d'abandonament escolar es mantingui elevada. El percentatge de joves que han obtingut com a màxim un títol d'educació secundària s'ha reduït des del 36,5% fins al 23,3% entre el 2007 i el 2019.\nGran part d'aquesta disminució es tradueix en l'augment de la proporció de joves que tenen titulació universitària (del 23,1% al 33,9%), mentre que el tant per cent de joves que van acabar formacions terciàries va pujar de l'11,5% al 15,9% en el mateix període. D'altra banda, la proporció de menors de 30 anys que ni estudien ni treballen és d'1,1 milions, 600.000 persones menys que al màxim assolit el 2012, d'1,7 milions.\nAquest escenari, segons el Banc d'Espanya, es pot traslladar en millors resultats laborals, ja que les taxes d'atur són més elevades en individus amb menys formació. "Sembla que la recuperació actual està assentada sobre un patró que, a diferència del que va passar en l'anterior expansió, no està incentivant els joves a sortir del sistema educatiu", apunta l'ens.\nAmb tot, assegura que la disminució de la taxa d'activitat podria veure's compensada per increments d'activitat i de productivitat d'aquesta generació en el futur.


Se suspèn la 2ª Setmana del Consum Responsable | Economia Social i Solidària\nSe suspèn la 2ª Setmana del Consum Responsable\nLa decisió forma part de les mesures de l’Ajuntament de Barcelona per contenir l’expansió del COVID-19.\nSe suspèn la Segona Setmana del Consum Responsable, prevista del divendres 13 de març i fins al diumenge 5 d’abril. Aquesta decisió s’emmarca en les mesures posades en marxa per l’Ajuntament de Barcelona per contenir l’expansió del coronavirus (COVID-19) i protegir els col·lectius vulnerables.\nDes de la Direcció de Serveis d’Economia Cooperativa, Social i Solidària lamentem les molèsties que aquest fet pugui ocasionar a les entitats i persones que han estat treballant setmanes i mesos. Tan bon punt la situació ho permeti estudiarem noves maneres de poder tornar a programar bona part de les activitats previstes.\nAprofitem per recordar que podeu accedir a la informació general sobre el COVID-19 a la pàgina de l’Ajuntament de Barcelona. Hi trobareu informació de serveis on s’explica les mesures aplicades pel consistori per contenir l’expansió del virus, així com informació actualitzada de salut de l’Agència de Salut Pública de Barcelona amb els consells i les recomanacions que s’han de seguir.